**Általános Szerződési Feltételek**

1. **A közfeladatot ellátó szerv neve és elérhetősége**

Markusovszky Egyetemi Oktatókórház

* székhelye: 9700 Szombathely, Markusovszky Lajos utca 5.,
* adószáma: 15813860-2-18,
* statisztikai számjele: 15813860-8610-312-18,
* törzskönyvi azonosító száma: 813860,
* képviseli: Dr. Nagy Lajos főigazgató,
* bankszámlaszám: 10047004-00333166-00000000
1. **Az Általános Szerződési Feltételek alkalmazásában**

Az információs önrendelkezési jogról és az információszabadságról szóló 2011. évi CXII. törvény rendelkezéseinek megfelelően a közérdekű adatok és a közérdekből nyilvános adatok (a továbbiakban: közérdekű adat) megismerése iránt bárki igényt nyújthat be szóban, írásban, vagy elektronikus úton a honlapról letölthető igénylőlap kitöltésével, vagy az azzal egyező adattartalmú igény benyújtásával.

**Közérdekű adat:** az állami feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat.

**Közérdekből nyilvános adat:** a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.

**Igénylő:** Bármely természetes személy, jogi személy, valamint jogi személyiséggel nem rendelkező gazdasági társaság vagy egyéni cég, amely a közérdekű adatok felhasználására, hasznosítására a szabályzatban foglaltak szerint kérelmet terjeszt elő.

1. **Az Általános Szerződési Feltételek (ÁSZF) tárgya:**

A közfeladatot ellátó szerv kezelésében lévő közérdekű adatok felhasználásának, hasznosításának feltételeire vonatkoznak.

A Markusovszky Egyetemi Oktatókórház (Kórház), mint közfeladatot ellátó szerv vállalja, hogy a közérdekű adatok felhasználásról, hasznosításáról a honlapon elhelyezett tájékozatóban foglaltaknak megfelelő kérelem esetén 15 napon belül a kért közérdekű adat rendelkezésre bocsátására vonatkozó ajánlatot tesz az igénylő részére, mely tartalmazza a rendelkezésre bocsátás díját.

Az ajánlat elfogadását és a díj megfizetését követően az ajánlatban megjelölt határidővel az igénylő rendelkezésére bocsátja az igényelt adatokat.

Ha a kérelemben megjelölt közadatokat nem a Kórház kezeli, és a kérelem alapján az igényelt közadatok kezelésére jogosult szervezet azonosítható, a közfeladatot ellátó szerv az igénylő  egyidejű  értesítése mellett a kérelmet átteszi 8 napon belül a kérelemben megjelölt adatok kezelésére jogosult szervezetnek.

Az igénylő kijelenti, hogy az ÁSZF‐et megismerte, elfogadja, továbbá kötelezettséget vállal arra, hogy az ÁSZF változásait megismeri, és magára nézve kötelezőnek tartja.

Az ÁSZF elfogadása a közérdekű adatok felhasználásra és hasznosítására vonatkozó megállapodás létrejöttének feltétele.

A közérdekű adatok felhasználásra, hasznosítására történő **egyszeri** rendelkezésre bocsátásról szóló megállapodás az ajánlat igénylő általi elfogadásával jön létre.

A Kórház a közérdekű adatok felhasználására, hasznosítására történő **rendszeres** rendelkezésre bocsátásról **felhasználási, hasznosítási megállapodást** köthet az igénylővel.

Ezen megállapodás tartalmazza:

* a felek megnevezését,
* a felhasználás, hasznosítás céljából rendelkezésre bocsátott közérdekű adatok megnevezését,
* a közérdekű adatok átadásának időpontját, az átadás módját, formátumát,
* a közérdekű adatok felhasználás, hasznosítás céljából történő rendelkezésre bocsátásért megállapított díj mértékét,
* a díj megfizetésének határidejét és módját.

A közérdekű adatok rendszeres rendelékezésre bocsátására vonatkozó felhasználási, hasznosítási megállapodás annak mindkét fél általi aláírásával jön létre.

1. **A szerződéses jogviszony létrejötte**

Jelen ÁSZF alapján a szerződő  felek a Markusovszky Egyetemi Oktatókórház, mint **közfeladatot ellátó szerv** és az ÁSZF‐et elfogadó természetes személy, jogi személy, valamint jogi személyiséggel nem rendelkező  gazdasági társaság vagy egyéni cég (a továbbiakban: **igénylő**).

Az igénylő közérdekű adat felhasználása, hasznosítása céljából történő rendelkezésre bocsátása iránt előterjesztett írásbeli kérelmének tartalmaznia kell a honlapon elhelyezett igénylő lapon található tartalmi elemeket.

Ha az adatigénylés jelentős terjedelmű, illetve nagyszámú adatra vonatkozik, vagy az adatigénylés teljesítése a közfeladatot ellátó szerv alaptevékenységének ellátásához szükséges munkaerőforrás aránytalan mértékű igénybevételével jár, a 15 napos határidő egy alkalommal 15 nappal meghosszabbítható. Erről az igénylőt az igény beérkezését követő 8 napon belül tájékoztatni kell.

A költségtérítés mértékének meghatározása során az alábbi költségelemek vehetők figyelembe:

* + az igényelt adatokat tartalmazó adathordozó költsége,
	+ az igényelt adatokat tartalmazó adathordozó az igénylő részére történő kézbesítésének költsége, valamint
	+ ha az adatigénylés teljesítése a közfeladatot ellátó szerv alaptevékenységének ellátásához szükséges munkaerőforrás aránytalan mértékű igénybevételével jár, az adatigénylés teljesítésével összefüggő munkaerő-ráfordítás költsége.

Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot felismerhetetlenné kell tenni.

Az adatigénylésnek közérthető formában és – amennyiben ezt az adatot kezelő közfeladatot ellátó szerv aránytalan nehézség nélkül teljesíteni képes – az igénylő által kívánt formában, illetve módon kell eleget tenni. Ha a kért adatot korábban már elektronikus formában nyilvánosságra hozták, az igény teljesíthető az adatot tartalmazó nyilvános forrás megjelölésével is. Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Az igény teljesítésének megtagadásáról, annak indokaival, valamint az igénylőt e törvény alapján megillető jogorvoslati lehetőségekről való tájékoztatással együtt, az igény beérkezését követő 15 napon belül írásban vagy – ha az igényben elektronikus levelezési címét közölte – elektronikus levélben értesíteni kell az igénylőt. Az elutasított kérelmekről, valamint az elutasítások indokairól az adatkezelő nyilvántartást vezet, és az abban foglaltakról minden évben január 31-éig tájékoztatja a Hatóságot.

1. **A szerződés létrejötte és megszűnése**

A Jelen ÁSZF tárgyát képező  szerződés a közérdekű adatok egyszeri rendelkezésre bocsátására vonatkozó megállapodás esetén az ajánlat igénylő  általi elfogadásával, közérdekű adatok rendszeres rendelkezésre bocsátására vonatkozó felhasználási, hasznosítási megállapodás esetén annak mindkét fél által történő aláírásának napján jön létre.

A szerződést a felek közös megegyezéssel bármikor megszüntethetik, továbbá mindkét fél 30 napos felmondási idővel jogosult indokolás nélkül felmondani.

1. **Vitás kérdések rendezése, panaszkezelés**

A szerződés teljesítése vagy értelmezése kapcsán a Felek elsősorban közvetlen tárgyalások útján, békés úton rendezik vitás ügyeiket. A tárgyalásos rendezés sikertelensége esetén bármely vita esetén Polgári perrendtartás rendelkezései (Pp.), a Ptk., valamint a vonatkozó hatályos jogszabályi rendelkezések irányadóak.

Az igénylő  a közérdekű adatok felhasználása, hasznosítása céljából történő  rendelkezésre bocsátására vonatkozó kérelem elutasítása vagy a kérelem teljesítésére nyitva álló határidő  eredménytelen eltelte esetén, valamint a közérdekű adatok felhasználása, hasznosítása céljából történő  rendelkezésre bocsátásáért megállapított díj összegének felülvizsgálata érdekében bírósághoz fordulhat.

1. **Hatálybalépés**

Ezen Általános Szerződési Feltételek hatályba lépésének napja: 2017. augusztus 1.